b"\n_START_ARTICLE_\nPohjois-Amerikan kummunrakentajat\n_START_PARAGRAPH_\nKummunrakentajat olivat Pohjois-Amerikan mantereen it\xc3\xa4osissa asuneita muinaisia intiaaneja. Heid\xc3\xa4n j\xc3\xa4ljilt\xc3\xa4\xc3\xa4n on l\xc3\xb6ydetty lukemattomia eri kokoisia kumpuja, joista useat ovat arkeologisissa kaivauksissa paljastuneet muinaisten arvohenkil\xc3\xb6iden hautakummuiksi ja hengellisiksi seremoniapaikoiksi. Eniten kumpuja on l\xc3\xb6ydetty Ohiosta, sek\xc3\xa4 Mississippi-joen varrelta._NEWLINE_Ensimm\xc3\xa4iset kummut tehtiin jo tuhansia vuosia ennen ajanlaskun alkua. T\xc3\xa4m\xc3\xa4n rakennustaiteen varsinainen kukoistuskausi alkoi noin vuonna 500 eaa. Tuon aikakauden Adena-kulttuuri ja sit\xc3\xa4 seurannut Hopewellin perinne muuttivat kumpujen rakentamista monimutkaisemmaksi ja laaja-alaisemmaksi. N\xc3\xa4iden kausien aloittamaa rakennusperinnett\xc3\xa4 jatkoi noin vuonna 700 jaa. alkanut Mississippin kulttuuri, joka synnytti muun muassa oman aikakautensa ylikansoitetun suurkaupungin Cahokian._NEWLINE_Kumpujen malli oli vaihteleva. Mississippin kulttuurin j\xc3\xa4ljilt\xc3\xa4 l\xc3\xb6ytyi pyramidimaisia hautakumpuja. Ilmasta erottuvat niin kutsutut kuvakummut olivat monesti el\xc3\xa4imen muotoisia. Ohiosta l\xc3\xb6ytynyt Suuri k\xc3\xa4\xc3\xa4rmekumpu (Great Serpet Mound) ja Iowan Suuri karhukumpu (Great Bear Mound) ovat kooltaan vaikuttavia muistomerkkej\xc3\xa4, jotka on rakennettu el\xc3\xa4inten kunniksi. Kummunrakentamisen huippukausi k\xc3\xa4\xc3\xa4ntyi laskuun 1200-luvun aikana ja p\xc3\xa4\xc3\xa4ttyi k\xc3\xa4yt\xc3\xa4nn\xc3\xb6llisesti kokonaan seuraavilla vuosisadoilla.\n_START_SECTION_\nKummunrakennuksen pitk\xc3\xa4 historia\n_START_PARAGRAPH_\nHautakumpujen rakentaminen oli vilkkaimmillaan vuosina 700 eaa.\xe2\x80\x931000 jaa. ja liittyi asutuksen paikoilleen asettumiseen. Tuolloin tehdyt kartiomaiset kummut voidaan yhdist\xc3\xa4\xc3\xa4 varhaiseen it\xc3\xa4iseen mets\xc3\xa4maa-vaiheeseen. N\xc3\xa4iden kumpujen rinnalle tuli suorakaiteen muotoisia kumpuja ajanlaskun alkuvuosina. My\xc3\xb6hemmin tehtyjen temppelikumpujen suosio ajoittui vuosien 800\xe2\x80\x931300 jaa. v\xc3\xa4lille. N\xc3\xa4iden tasap\xc3\xa4isten pyramidien tekij\xc3\xa4t pystyttiv\xc3\xa4t rakennelmansa aluksi l\xc3\xa4helle Meksikonlahtea Mississippi-joen suistoon, mutta valtasivat v\xc3\xa4hitellen pohjoisemmat alueet. Temppelikummuissa ei suoritettu useinkaan hautauksia, vaan ne toimivat aikakautensa seremoniakeskuksina.\n_START_SECTION_\nArkaaisen kauden kummut\n_START_PARAGRAPH_\nEtel\xc3\xa4-Louisianan Monte Sano saattaa olla vanhin ala-Mississippin kumpuryhm\xc3\xa4. Se on i\xc3\xa4lt\xc3\xa4\xc3\xa4n noin 7000 radiohiilivuotta vanha My\xc3\xb6hemm\xc3\xa4n ajan kummunrakentajien enemm\xc3\xa4n suosimat maakummut ilmestyiv\xc3\xa4t keskiarkaaisella ajalla jo 4500-4000 kalenterivuotta eaa. Varhaisimmat Labradorin kumpuhautaukset ovat ajalta 5600 eaa. Jotkut merkit viittaavat siihen, ett\xc3\xa4 kumpuja tehtiin jo varhaisarkaaisella kaudella. Kummunrakentajien on todettu ty\xc3\xb6skennelleen my\xc3\xb6s Ontariossa ja New Yorkissa, josta on l\xc3\xb6ytynyt Point Peninsulan kulttuuriin yhdistettyj\xc3\xa4 hautakumpuja.\n_START_SECTION_\nKummunrakentajat tutkimuskohteena\n_START_PARAGRAPH_\nVuoteen 1550 menness\xc3\xa4 kummunrakentajien pitk\xc3\xa4 vaikutuskausi oli p\xc3\xa4\xc3\xa4ttynyt lopullisesti. Jotkut Pohjois-Amerikan kaakkoisissa osissa asuvat kansat jatkoivat kuitenkin maakumpujen k\xc3\xa4ytt\xc3\xb6\xc3\xa4. Heist\xc3\xa4 choctawit ja creekit ovat saattaneet olla temppeli-kummunrakentajien j\xc3\xa4lkel\xc3\xa4isi\xc3\xa4. T\xc3\xa4st\xc3\xa4 voidaan esitt\xc3\xa4\xc3\xa4 todisteena espanjalaisen l\xc3\xb6yt\xc3\xb6retkeilij\xc3\xa4 Hernando de Soton muistiinpanot 1500-luvulta. Suurin yhteys kummunrakentajien aikakauden kulttuuriin on todettu olleen natchezeilla, jotka harjoittivat monia Mississippin kulttuurista tuttuja tapoja viel\xc3\xa4 1700-luvulla._NEWLINE_Arkeologiasta kiinnostunut my\xc3\xb6hempi Yhdysvaltain presidentti Thomas Jefferson suoritutti ensimm\xc3\xa4isen stratigrafisen kumpukaivauksen vuonna 1781. Tapaus her\xc3\xa4tti jonkin verran julkisuutta ja muinaiseen kumpukulttuuriin alettiin ottaa kantaa. Yhdysvaltalainen l\xc3\xa4\xc3\xa4k\xc3\xa4ri Benjamin Smith Barton kirjoitti 1787, ett\xc3\xa4 kummunrakentajat olivat uuteen maailmaan asettuneita viikinkej\xc3\xa4. K\xc3\xa4sitys perustui v\xc3\xa4itteeseen, jonka mukaan viikingit olivat purjehtineet Pohjois-Amerikkaan noin vuonna 1000 ja perustaneet Vinlandin kaupungin. T\xc3\xa4m\xc3\xa4 paikka on my\xc3\xb6hemmin l\xc3\xb6ytynyt Kanadasta ja tunnetaan nyky\xc3\xa4\xc3\xa4n nimell\xc3\xa4 L'Anse aux Meadows (Meduusalahti)._NEWLINE_Smithsonian-instituutti kallistui 1800-luvulla Bartonin puolelle kummunrakentajien alkuper\xc3\xa4n suhteen. Kirjailija Josiah Priestin 1838 esitt\xc3\xa4m\xc3\xa4n v\xc3\xa4itteen mukaan kumpujen rakentajat olisivat olleet egyptil\xc3\xa4isi\xc3\xa4, kiinalaisia ja norjalaisia. Vahvoja ehdokkaita ovat olleet my\xc3\xb6s israelilaiset, walesilaiset ja intialaiset. My\xc3\xb6s Atlantiksen muinaisia asukkaita on ehdotettu. Kenraali William Henry Harrisonin (nousi my\xc3\xb6hemmin Yhdysvaltain presidentiksi) kirjoittaman tutkielman mukaan asteekit olivat rakentaneet kummut. Saman teorian mukaan paikalliset vihamieliset heimot olivat ajaneet asteekit Wisconsiniin, jossa he olivat perustaneet Aztalan-nimisen kumpukaupungin. Delaware-intiaanien vanha perim\xc3\xa4tieto kertoo Ohion seuduilla asuneesta allegewi-muinaiskansasta, joka oli rakentanut kumpuja. Irokeesien auttamina delawaret olivat ajaneet kummunrakentajat etel\xc3\xa4\xc3\xa4n._NEWLINE_1900-luvun alussa aloitetut tieteelliset tutkimukset osoittivat toteen, ett\xc3\xa4 kumpuja olivat rakentaneet useat kansat useina eri aikakausina moniin erilaisiin tarkoituksiin. Niiden rakentaminen on vienyt suunnattomasti aikaa, sill\xc3\xa4 k\xc3\xa4ytetyt maa-ainekset on tuotu muualta. Tiedemiesten arvioiden mukaan intiaanit olivat yksist\xc3\xa4\xc3\xa4n Poverty Pointin kumpuja rakentaessaan siirt\xc3\xa4neet noin 405\xc2\xa0000 neli\xc3\xb6metri\xc3\xa4 maata. Suurin kummunrakentajien maat\xc3\xb6ist\xc3\xa4 oli Cahokian Munkkien kumpu, jonka pohja on 316 metri\xc3\xa4 pitk\xc3\xa4, leveys yli 200 metri\xc3\xa4 ja korkeus on noin 30 metri\xc3\xa4. Pelk\xc3\xa4st\xc3\xa4\xc3\xa4n n\xc3\xa4m\xc3\xa4 kaksi kumpua ovat vaatineet suunnattoman m\xc3\xa4\xc3\xa4r\xc3\xa4n ty\xc3\xb6voimaa ja aikaa, sill\xc3\xa4 kummunrakentajilla on ollut maansiirtoon k\xc3\xa4yt\xc3\xb6ss\xc3\xa4\xc3\xa4n vain korit ja vuodista tehdyt s\xc3\xa4kit."